Rugbyspeler van SA deur Hawaii-polisie doodgeskietLindani Myeni. (Foto: Facebook/ Jaguars RFC) ŉ Voormalige Suid-Afrikaner van KwaZulu-Natal, wat aan die begin van die jaar saam met sy gesin na Hawaii verhuis het, is deur polisielede in Hawaii doodgeskiet. Lindani Myeni, wat vantevore vir die Jaguars-rugbyklub in KwaZulu-Natal uitgedraf het, het Woensdag ná ŉ konfrontasie met die polisie in ŉ hospitaal in Hawaii aan sy wonde beswyk. Verskeie plaaslike nuuskanale op die eiland berig dat die polisiedepartement van Honolulu, waar Myeni (29) gewoon het, Woensdagaand gereageer het op ŉ klag van huisbraak in Nuuanu. “Met die polisie se aankoms op die toneel het die klaer die polisie gewys op ŉ nabygeleë motor waar die verdagte glo al geruime tyd gesit het,” het Susan Ballard, polisiehoof in Honolulu, Donderdag aan media gesê. Volgens Ballard het polisielede uit selfverdediging opgetree en het een van die beamptes verskeie breuke in sy gesig opgedoen waar die verdagte hom bygedam het. Hy het ook harsingskudding opgedoen en was ten tye van die mediakonferensie nog in die hospitaal. In video’s van die voorval, wat later deur die polisie vrygestel is, is dit duidelik hoe ŉ groot swart man in die donker na die polisie aangestap kom. Die polisie skree op die man om op die grond te lê, maar die man ignoreer dié bevel. Hy stap dan tot by die polisie en begin die beampte bydam. Die polisie wend eers ŉ skokapparaat aan, maar die oortreder steur hom klaarblyklik nie hieraan nie. Dan kan gehoor word hoe verskeie skote klap. Die man se identiteit is nie in die video bekend nie, maar Myeni se vrou het hom later as die man in die video geïdentifiseer. In wat blyk ŉ bisarre reeks gebeure te wees, het Myeni volgens die polisie twee van hul beamptes met die vuis bygedam en een selfs platgetrek, met sy bene oor hom gaan sit en hom geslaan. Dit is toe dat die ander beampte drie skote na Myeni afgevuur het, wat daarna op die grond neergeval het. “Dit het als binne ŉ minuut van die beamptes se aankoms op die toneel plaasgevind,” het Ballard gesê. Myeni is in ŉ kritieke toestand na ŉ nabygeleë hospitaal gehaas, waar hy later aan sy wonde beswyk het. Sy vrou, Lindsay Myeni, het aan die nuuskanaal KITV4 gesê Myeni was saggeaard en liefdevol en die beste pa en man denkbaar. “Daar is geen rede waarom dít moes gebeur nie. Ek is wit en ek kan waarborg dat dít nie sou gebeur het indien hy wit was nie,” het sy gesê.